Matteus 5:13 “Julle is die sout vir die aarde.” Hoe is ons nou in Christus se opdrag hierdie sout? As ons in liefde vir God leef! As ons volgeling van Christus op hierdie aarde is. Dan is ons lewe smaaklik. Die sout ontbreek in ons lewe as ons vir onsself leef. Jou lewe smaak nie lekker nie as ons die sterkstes en die rykstes op hierdie wêreld wil wees nie. Die regte smaakmiddel is in ons lewe as ons in diens van Christus wil staan. Dit gaan daarom dat ander mense uit ons lewe kan sien en hoor dat ons Christene is. Dit gaan daarom dat ons lewe nie flouerig is nie. Dit kan vir ’n kind van God nie so wees dat jy wil doen en sê wat die meeste mense wil sien en hoor nie. Ek moet nou dink aan wat ons lees in Efese 6: “Moenie net werk om deur julle eienaars raakgesien te word en so in mense se guns te kom nie; werk soos slawe van Christus wat van harte die wil van God doen.” Vs 6 Dit gaan hierby nie net om slawe nie maar om die manier waarop elke Christen leef. Jy wys so dat die lewe goed is as ’n mens Christus as die Koning van sy lewe volg. Dan leef jy anders as baie ander mense. Dan laat jy in liefde vir God sien wat ’n regtig goeie lewe is. Dan smaak jy na meer! Dan hoor mense dit ook in die dinge wat jy sê en hoe jy dit sê. Ons lees daaroor in Kol 4:6: “Laat julle woord altyd aangenaam wees, met sout besprinkel, sodat julle kan weet hoe julle iedereen moet antwoord.”